ZAKON

O TELEKOMUNIKACIJAMA

("Sl. glasnik RS", br. 44/2003, 36/2006, 50/2009 - odluka US i 44/2010 - dr. zakon)

Čl. 1-5* 

(Prestalo da važi)

Član 6

Ministarstvo je ovlašćeno da:

Tač. 1)-3) (prestale da važe)
4) u skladu sa Planom namene radio frekvencijskih opsega, odlučuje o broju i rokovima, odnosno periodu na koji se izdaje licenca za javne telekomunikacione mreže, odnosno usluge za koje se, u skladu sa ovim zakonom, može izdati ograničeni broj dozvola, kao i o minimalnim uslovima za izdavanje ovih dozvola, uključujući i najmanji iznos jednokratne naknade koja se plaća prilikom dobijanja dozvole; 

Tač. 5)-8) (prestale da važe)
Čl. 7-35* 

(Prestalo da važi)

Licenca (individualna licenca)

Član 36

Licencu izdaje Agencija.

Licenca se izdaje po okončanju postupka javnog nadmetanja, posle donošenja odluke o izboru najpovoljnije ponude.

Licenca se može izdati samo licu koje je učestvovalo u postupku javnog nadmetanja, ako to lice ispunjava sve uslove predviđene ovim zakonom i aktima Agencije. 

Agencija opštim aktom donetim na osnovu ovog zakona bliže uređuje postupak za izdavanje licence.

Za dobijenu licencu plaćaju se jednokratna naknada prilikom izdavanja licence i periodična godišnja naknada, kao i troškovi izdavanja i/ili produžetka roka na koji je izdata licenca.

Najmanji (početni) iznos jednokratne naknade iz stava 5. ovog člana, koji utvrđuje Ministarstvo u skladu sa ovim zakonom, objavljuje se u oglasu o javnom nadmetanju. Konačni iznos jednokratne naknade utvrđuje se u postupku javnog nadmetanja, a sredstva ostvarena od te naknade prihod su budžeta Republike.

Visina periodične godišnje naknade iz stava 5. ovog člana utvrđuje se licencom, u iznosu koji obračunava Agencija.

Imalac licence se može obavezati i da obezbedi garanciju za plaćanje jednokratne naknade za dobijanje licence.

Licenca nije prenosiva bez prethodne saglasnosti Agencije, ali Agencija ne može odbiti davanje saglasnosti kada je imalac licence založio svoja prava iz licence banci ili drugoj finansijskoj instituciji u cilju obezbeđivanja sredstava za finansiranje aktivnosti koja je predmet izdate licence, a do prenosa treba da dođe u postupku namirenja banke ili druge finansijske organizacije iz založenog prava.

Period na koji se izdaje licenca, međusobna prava, obaveze i uslovi pod kojima se izdaje licenca za javnu telekomunikacionu mrežu ili usluge, kao i visina, rokovi i način plaćanja naknade, utvrđuju se u licenci.

Period na koji se izdaje licenca ne može biti duži od 20 godina.

Rok iz stava 11. ovog člana može se produžiti na zahtev imaoca licence, koji je dužan da zahtev podnese Agenciji najkasnije šest meseci pre isteka važeće licence. 

Posebna pravila za izdavanje licence

Član 37

Pri sprovođenju postupka javnog nadmetanja, Agencija je dužna da:

1) omogući da javno nadmetanje bude dostupno svim zainteresovanim licima pod ravnopravnim uslovima, objavljivanjem javnog oglasa;

2) utvrdi i objavi nediskriminatorske, objektivne i merljive kriterijume odlučivanja, koji odgovaraju aktivnostima ili uslugama za koje se dodeljuje licenca;

3) utvrdi ko od podnosilaca prijave ispunjava sve uslove propisane ovim zakonom i aktima Agencije; 

4) odluku o izboru najpovoljnije ponude donese na osnovu ekonomskih, tehničkih, iskustvenih i drugih kriterijuma od značaja za razvoj telekomunikacija u Republici Srbiji, objavljenih u oglasu za javno nadmetanje;

5) odluku o izboru najpovoljnije ponude donese najkasnije u roku od četiri meseca od dana isteka roka za podnošenje prijava. 

Oglas iz stava 1. tačka 1) ovog člana obavezno sadrži:

1) predmet licence;

2) rok za učešće na javnom nadmetanju, s tim što taj rok ne može biti kraći od 45 dana od dana objavljivanja oglasa;

3) kriterijume za učešće na javnom nadmetanju;

4) način dostavljanja ponude (pod šifrom ili punim nazivom ponuđača);

5) obaveštenje o datumu, vremenu i mestu otvaranja prispelih ponuda;

6) ime lica zaduženog za davanje svih informacija relevantnih za postupak javnog nadmetanja.

Oglas iz stava 1. tačka 1) ovog člana objavljuje se u "Službenom glasniku Republike Srbije", kao i u najmanje jednoj široko dostupnoj međunarodnoj publikaciji i u najmanje jednom široko dostupnom domaćem sredstvu javnog informisanja.

Član 38*

(Prestalo da važi)

Sadržaj licence i odobrenja

Član 39

Licenca sadrži najmanje sledeće podatke i uslove:

1) vrstu usluge, oblast pokrivanja, dodeljene radio frekvencije, ako usluga podrazumeva korišćenje frekvencija;

2) specifikaciju tehničkih uslova za telekomunikacionu mrežu i sredstva;

3) standarde kojima se definiše zahtevani kvalitet i nivo usluge;

4) podatke o imaocu licence i eventualnoj promeni imaoca;

5) trajanje licence;

6) iznos i uslove plaćanja naknada za licencu;

7) obavezu imaoca licence da objavljuje tarife i druge uslove koji se primenjuju na korisnike usluge;

8) uslove za interkonekciju i posebne uslove za pristup mreži, koje imalac licence mora da zadovolji da bi se ostvario otvoreni pristup mreži i usluzi, kao i interkonekcija sa drugim mrežama;

9) obaveze za razvoj i dograđivanje mreže ili ponuđenih usluga, kao i vremenski raspored, odnosno plan razvoja mreže i uvođenja novih usluga;

10) uslove odnosno razloge za oduzimanje licence;

11) ograničenja prenosa licence;

12) novčane obaveze, ako ih ima, za finansiranje univerzalnog servisa;

13) zahteve za evidentiranje, registrovanje i objavljivanje informacija;

14) dostupnost brojeva iz plana numeracije;

15) pravila o zaštiti ličnih podataka i privatnosti, koja su specifična za određenu oblast telekomunikacija;

16) za javne telekomunikacione operatore sa značajnim tržišnim udelom, uslove koji zabranjuju antikonkurentske aktivnosti i ponašanje;

17) pravila za zaštitu korisnika, koja su specifična za određenu oblast telekomunikacija;

18) uslove vezane za planiranje korišćenja zemljišta i zaštitu životne sredine, uključujući uslove za sticanje prava pristupa javnom ili privatnom zemljištu i uslove za sukorišćenje lokacija i objekata.

Odobrenje obavezno sadrži podatke i uslove iz stava 1. tač. 1), 2), 5), 7), 9), 12) i 15) ovog člana.

Čl. 40-114* 

(Prestalo da važi)

